I stedet bliver hun bisat på lørdag i Sæby Kirke.

Alice Søjdis Jepsen døde onsdag den 15. marts efter et hårdt og svært sygdomsforløb. - Jeg sad og holdt hende i hånden på hospice, da hun sagde, at hendes sidste ønske var at blive begravet i Abildgård Kirke, fortæller Pia Gregersen om sin mor. Det endte dog med at blive en lang og sej kamp for familien, at forsøge sig med at indfri netop det ønske. Været en del af kirken i mange år For da familien tog kontakt til kirken angående en bisættelse af deres mor, lød svaret på, at hun ikke havde tilknytning nok til kirken, og det er Pia Gregersen og resten af familien meget uforstående overfor. - Hun har deltaget i kirkens arrangementer i de 13 år, hun har boet i Sæby - både som frivillig og korsanger. Hun er selv gift i kirken, og samtidig er vores lillesøster døbt, konfirmeret og begravet der. - Hvis vi ville være sammen med vores mor juleaften, så skulle det være ved hende, fordi hun skulle i kirken og synge, forklarer  Pia Gregersen, da hendes mor 30 år forinden boede i Frederikshavn og i Abildgård Sogn. Det var også på grund af de overstående ting, at Alice Søjdis Jepsen ønskede at afslutte sin rejse i netop den kirke. På grund af den store tilknytning, som kirken påstår ikke er der. - Min mor og lillesøster var meget aktive i kirken, og da min lillesøster døde af muskelsvind, brugte min mor kirken til sorgarbejde, mens hun fortsatte i voksenkoret, forklarer Pia Gregersen. Men selvom familien gentagende gange tog kontakt til kirken og menighedsrådet, så fik man kun upersonlige svar tilbage på forespørgslen, og beslutningen ændrede sig ikke. -  Min storebror Bruno sendte dagen efter mors død en mail til menighedsrådsformand Kurt Hansen, som kondolerede men sendte henvendelsen videre til sognepræsten og kordegnen, der først skrev tilbage om mandagen, fortæller Pia Gregersen og tilføjer: - Han kondolerede ikke eller underskev mailen, så det var meget upersonligt. Sognepræst Kenny Gottlieb ønsker ikke at udtale sig og henviser istedet til provst Peter Jessen, der ikke er vendt tilbage til TV2 Nord. Havde svært ved døden Det er flere år siden, at Alice Søjdis Jepsen fik konstateret kræft. Dog begyndte det at gå rigtig skidt for fem uger siden, hvor Pia Gregersen derfor også måtte forsøge at snakke med sin mor om de svære spørgsmål. - Hun kom på hospice de sidste fire uger, og her var den sidste halvanden måned rigtig hård, for hun var meget bange og panisk, og hun ville slet ikke snakke om døden, eller hvad der skulle ske. Det endte dog med, at Pia Gregersen alligevel fik snakket med moren omkring nogle af hendes ønsker. Og her var Abildgård Kirke og enten en plads ved hendes datters gravsted ved den tilhørende kirkegård eller en askespredning ved gravstedet hendes sidste ønsker. - Det gør så ondt ikke at kan indfri hendes sidste ønske. Det skærer i hjertet, konstaterer Pia Gregersen. Vil ikke have andre står i samme situation Familien har efter en uges kamp valgt, at opgive morens sidste ønske. I stedet bliver hun bisat på lørdag i Sæby Kirke. - Havde det været et bryllup, kunne man måske udskyde, men det kan vi ligesom ikke med en begravelse. Så nu har vi valgt den kirke, fordi hun har boet 13 år i byen, og så spreder vi hendes aske ved vores søster istedet, forklarer Pia Gregersen. Grunden til, at familien har valgt at dele sin historie, skyldes derfor ikke ønsket om, at få Alice Søjdis Jepsen bisat i kirken. Istedet håber familien på at kunne sørge for, at andre familier ikke skal opleve det samme. - Det har påvirket os alle rigtig meget, og det overskygger vores sorg over at have mistet hende. - Vi kunne forstå, hvis kirken ikke havde ressourcer, eller hvis man havde et andet arrangement på dagen men, at undskyldningen er manglende tilknytning, det er vi allesammen meget uforstående overfor, konstaterer Pia Gregersen, der er meget berørt af situationen.